ฝันค้างล้มคอมมิชชันเสรี
ไม่ล้มเปิดเสรีบล.สั่งกลต.ดูระบบ ยื้อต่ออายุ‘LTF’
22 มี.ค. 2555

ไม่ล้มเปิดเสรีบล.สั่งกลต.ดูระบบ ยื้อต่ออายุ‘LTF’ 
“กิตติรัตน์” ไม่ล้มโต๊ะเปิดเสรีธุรกิจ ส่วนต่ออายุภาษี LTF ขอดูผลงาน บลจ. ก่อนโยน ก.ล.ต.ศึกษาเรื่องทำมาหากินของ บล. “วรพล” โบ้ยคอมมิชชันเป็นหน้าที่ตลาดหลักทรัพย์ 
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยภายหลังการประชุมร่วมกับคณะกรรมการตลาดหลักทรัพย์แห่งประเทศไทย (ตลท.) ว่า ยังคงยืนยันในแนวคิดเดิมที่ไม่สนับสนุนเรื่องการแปรรูปตลาดหลักทรัพย์ 
สำหรับเรื่องนโยบายการเปิดเสรีธุรกิจหลักทรัพย์ได้มอบหมายให้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กลับไปทบทวน โดยพิจารณาทั้งเรื่องการคิดค่าธรรมเนียม (คอมมิชชัน) จำนวนบริษัทหลักทรัพย์ คุณภาพของการบริการ และบทวิจัย 
“ก.ล.ต.ควรไปปรึกษากับผู้ที่เกี่ยวข้องให้ถ้วนทั่ว เพราะที่ผ่านมาต้องยอมรับว่าเราไม่ค่อยหารือกันครบถ้วน และหากปล่อยให้เดินหน้าไปอย่างไม่รอบคอบจะเป็นอันตรายต่อธุรกิจ ถ้าหากย้อนไปเมื่อ 10 ปีที่แล้ว ก็มีการยกเลิกเปิดเสรีธุรกิจ ซึ่งคนประกาศ คือ นายกิตติรัตน์ ณ ระนอง และถ้าครั้งนี้จะมีการยกเลิกอีกครั้งจะเป็นไรไป” 
นอกจากนี้ กระทรวงการคลังและรัฐบาลพร้อมที่จะให้การสนับสนุนหากมีกฎเกณฑ์หรือกฎหมายที่เป็นอุปสรรคที่ทำให้ตลาดทุนไทยไม่สามารถแข่งขันได้ทัดเทียมกับตลาดทุนภูมิภาค เช่น ภาษีซ้อน 
นอกจากนี้ รัฐบาลชุดนี้ก็ยินดีให้การสนับสนุนมาตรการการลดหย่อนภาษีสำหรับผู้ลงทุนที่ซื้อกองทุนรวมหุ้นระยะยาว (LTF) ซึ่งจะหมดอายุในสิ้นปี 2559 หากผู้เกี่ยวข้องในธุรกิจบริษัทหลักทรัพย์จัดการกองทุนรวม (บลจ.) มีความทุ่มเท และสามารถใช้ประโยชน์จากมาตรการที่มีอยู่อย่างเต็มที่
อย่างไรก็ตาม หากผู้ที่เกี่ยวข้องไม่ใช้ประโยชน์ดังกล่าว รัฐบาลก็จะเปลี่ยนเครื่องมือสนับสนุนการออมรูปแบบอื่นเพื่อเป็นแรงจูงใจ แต่ยืนยันว่าไม่ใช้มาตรการช่วยคนรวย
นายวรพล โสคติยานุรักษ์ เลขาธิการ ก.ล.ต. กล่าวว่า ก.ล.ต.จะกลับไปศึกษาข้อมูลการเปิดเสรีและการพัฒนาอุตสาหกรรมหลักทรัพย์อย่างละเอียด เพื่อดูแลให้เกิดความเหมาะสม เพื่อลดการพึ่งพิงค่าคอมมิชชันและเพิ่มรายได้ให้กับทั้งอุตสาหกรรม
“ก.ล.ต.จะดูแลเรื่องจำนวนบริษัทหลักทรัพย์และการเพิ่มธุรกรรม แต่เรื่องคอมมิชชันเป็นหน้าที่ของตลาดหลักทรัพย์ที่ต้องพิจารณา” นายวรพล กล่าว
นายจรัมพร โชติกเสถียร กรรมการและผู้จัดการ ตลท. กล่าวว่า สิ่งที่ รมว.คลัง ได้ให้นโยบายไว้ คือ การพยายามผลักดันให้แผนพัฒนาตลาดทุนเกิดขึ้น ขณะเดียวกัน ตลท.ได้ยื่นข้อเสนอ 4 เรื่อง เช่น การอนุญาตให้ ตลท.ซื้อขายสัญญาซื้อขายสินค้าล่วงหน้าที่อ้างอิงอัตราแลกเปลี่ยน และมาตรการภาษีสำหรับบริษัทในตลาดหลักทรัพย์ เอ็ม เอ ไอ เพื่อส่งเสริมให้บริษัทในภูมิภาคเข้าตลาดหุ้นมากขึ้น 
“อยากให้ทุกฝ่ายมองภาพรวมของการพัฒนาตลาดทุน โดยตั้งคณะทำงานที่มีผู้เกี่ยวข้องทุกฝ่ายมาร่วมกันคิด ไม่อยากให้มุ่งเฉพาะเรื่องการเปิดเสรีธุรกิจ ควรทำให้ตลาดทุนไทยแข่งขันได้ และเป็นเป้าหมายแรกของการลงทุนในระดับภูมิภาค” นายจรัมพร กล่าว